Волфганг Бехлер
Врати от пушек

Превод от немски: Венцеслав Константинов, —

chitanka.info

Жълтите стени на лятото са посивели.

Врати от пушек се отвориха

в мечтата за реколтите,

които не успях да прибера,

изгниха те, преди да стигнат зрялост.

Врати от пушек се затръшнаха,

отвориха се сред гората,

изтляха в небосвода.

Ала не зърнах огън.

Усетих само

близостта на есента,

пътеките й, багрите,

на дивеча следите.

Чух кучетата,

чух гърмежи.

Крясъкът на птица

овладя пространството

помежду слънцето и пушека.

Едничко ехото се спусна

през просветващите примки

в тъмнеещата мрежа

на земята.

Ала ловец не зърнах.

Видях фазаните:

отнасяха мечтата

невредима

през сноповете светлина

над стълбовете дим, короните,

гората, към други ниви

зад реката.

1963

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.